Covid-19-statistieke: Een nuwe sterfteArgieffoto bloot ter illustrasie. (Foto: Unsplash) Nog 989 bevestigde gevalle van die koronavirus en een verwante sterfte is in Suid-Afrika aangemeld. Dié sterfte het egter nié in die afgelope 24 tot 48 uur plaasgevind nie. Die Nasionale Instituut vir Oordraagbare Siektes (Nios) sê in sy jongste verslag die jongste toename in gevalle verteenwoordig ŉ positiwiteitskoers van 5,9%. Die koers het die vorige dag op 5,7% gestaan. Minstens 3 713 252 virusgevalle is tot op hede aangemeld terwyl die sterftesyfer op 99 966 staan. Die departement van gesondheid het gesê weens ŉ voortgesette oudit wat aan die gang is, kan daar ŉ agterstand wees in die aantal sterftes wat aangemeld is. Die meeste nuwe gevalle is weer in Gauteng (37%) aangemeld gevolg deur die Wes-Kaap (29%) en KwaZulu-Natal (20%). Daar is tans 13 723 aktiewe gevalle van Covid-19 in Suid-Afrika. Nog sewe Covid-19-pasiënte is intussen in ’n hospitaal opgeneem. Altesame 1 961 mense word tans vir Covid-19 in hospitale landwyd behandel. Meer as 33,4 miljoen inentings is tot dusver gedoen.